Hans Andersen (V), 2007-05-23:
Venstre vil gerne hilse initiativet fra SF, nemlig denne forespørgselsdebat, velkommen, en debat om, hvordan vi kan skabe forbedringer for de ældre og medarbejderne i ældreplejen.
Venstre vil naturligvis gerne være med til at kvalitetsudvikle ældreplejen, og kvaliteten kan jo netop skabes i mødet mellem brugerne af ældreplejen og dygtige, engagerede og ansvarlige medarbejdere.
Venstre har i regeringen allerede iværksat en række initiativer, der skal sikre forbedringer af kvaliteten i ældreplejen.
Regeringen har siden 2002 og fremefter givet et særtilskud til ældreplejen på 500 mio. kr. årligt, og fra 2006 har vi yderligere afsat 500 mio. kr. oveni til bedre og mere fleksibel hjemmehjælp og en plejehjemsgaranti.
I forbindelse med den seneste finanslov fra 2007 har regeringen sammen med Dansk Folkeparti afsat en pulje på 100 mio. kr. årligt i 2007 og 2008 til initiativer, der sigter mod at gøre det mere attraktivt at arbejde i ældreplejen.
Midlerne kan bl.a. bruges til faglig udvikling, efteruddannelse, opkvalificering m.v. Vi har også været med til at gennemføre det frie valg af leverandører af privat og praktisk og personlig hjælp.
Vi har styrket de ældres retssikkerhed, og med det frie valg er der jo netop blevet sat fokus på kvaliteten i ældreplejen.
Ældre kan i dag skifte leverandør, hvis de ikke er tilfredse med deres nuværende leverandør, hvad enten det er den kommunale eller den private.
Det giver konkurrence om, hvem der er bedst til kvalitet.
Ældre kan også frit vælge mellem kommunale plejeboliger, selvejende institutioner, private plejeboliger, med andre ord friplejeboliger, hvilket alt sammen er noget, der er med til i høj grad at forbedre kvalitetsoplevelsen for den enkelte ældre.
Det handler netop om at skabe attraktive arbejdspladser med engagerede og ansvarlige medarbejdere og gode arbejdsvilkår, om en aktiv inddragelse af medarbejdernes faglige viden, en løbende udvikling af medarbejdernes faglige og personlige kompetencer, og at få professionelle ledere, der kan løfte et ledelsesansvar, samt at gøre en målrettet indsats for at rekruttere og fastholde dygtige medarbejdere.
Og dygtige ledere kan være afgørende for at tiltrække og fastholde medarbejdere.
Venstre ser frem til, at de 60 mio. kr. fra Forebyggelsesfonden i 2007 kan bidrage til at styrke kvaliteten i plejen gennem forebyggelsesinitiativer som eksempelvis større brug af teknologiske hjælpemidler.
Venstre ser frem til resultatet af de mange udviklingsprojekter, der foregår i ældreplejen i øjeblikket, især om hvordan vi kan skabe endnu mere helhed i hjemmeplejen og altså sikre, at de ældre får besøg af så få forskellige mennesker hver dag som muligt, og samtidig sikre tilstrækkelig fleksibilitet i hjælpen.
Venstre vil fortsat arbejde for mere kvalitet i ældreplejen, herunder mere valgfrihed og tryghed hos den enkelte bruger af ældreplejen.
Jeg vil derfor på vegne af De Konservative, Dansk Folkeparti og Venstre fremsætte følgende:
Forslag til vedtagelse
»Folketinget konstaterer, at der er gennemført mange initiativer for at sikre høj kvalitet i ældreplejen for ældre og medarbejdere: – Ældreområdet er blevet tilført 500 mio. kr. årligt siden 2002 samt yderligere 500 mio. kr. årligt siden 2006 til styrkelse af kvaliteten og gode og værdige forhold. –
Der er afsat 2 gange 100 mio. kr. til en ansøgningspulje til udvikling af bedre ældrepleje.
– Der er indført frit leverandørvalg, fleksibel hjemmehjælp og erstatningshjælp, frit boligvalg og adgang for friplejeboliger. –
Der er med Forebyggelsesfonden afsat 60 mio. kr. i 2007 til projekter, der kan nedbringe nedslidning af personalet på ældreområdet.
– Der er igangsat vigtige projekter som »Kontinuitet og helhed i hjemmeplejen« og »Kvalitet i ældreplejen«.
– Der er igangsat flere uddannelsesinitiativer.
Jeg mener ikke, der er noget misforhold mellem at sørge for, at de ældre får den personlige pleje, den praktiske hjælp, de er berettiget til, og så, at man også som kommune kan dokumentere, hvad man bruger ressourcerne til.
Det er jo helt afgørende for, at vi også kan udvikle det her område, at vi ved, hvad vi bruger ressourcerne til, og hvordan vi bruger ressourcerne.
Det er jo den måde, alle kommuner kan blive bedre til netop at få mest mulig hjælp ud af de mange, mange milliarder kroner, vi bruger på det ældreområde.
Det er jo også en af de ting, der er med til at sikre, at de ældre faktisk har fået styrket retssikkerheden; erstatningshjemmehjælp var jo ikke noget, der fandtes før 2001.
Det er nu en rettighed, som de ældre får som følge af, at den lovede hjælp ikke bliver leveret, og den får de så opfyldt ved hjælp af erstatningshjemmehjælpen.